**PUBLIKACIJA O NEOBVEZNIH IZBIRNIH PREDMETIH**

**za učence 4., 5. in 6. razreda v šolskem letu 2020/2021**

***Spoštovani učenci in starši!***

Osnovna šola Šenčur izvaja pouk **obveznih** izbirnih predmetov za učence **7., 8. in 9. razreda** in pouk **neobveznih** izbirnih predmetov, ki se bo v šolskem letu 2020/2021 izvajal za učence **4., 5. in 6. razreda.** Bodočemu prvemu razredu smo že ponudili neobvezni izbirni predmet angleščina.

Vsebina neobveznih izbirnih predmetov, ki jih ponujamo na naši šoli, je predstavljena v tej publikaciji, objavljena na šolskih spletnih straneh, podrobnejši učni načrti predmetov pa so objavljeni na spletnih straneh Ministrstva za izobraževanje, znanost in šport RS:

**- neobvezni izbirni:**

<https://www.gov.si/teme/programi-in-ucni-nacrti-v-osnovni-soli/>

***Zakon o osnovni šoli določa, da učenec:***

- 4., 5. in 6. razreda izbere največ **dve uri** pouka **neobveznih** izbirnih predmetov.

**Izbira je prostovoljna, lahko ne izbere ničesar.**

V času od **6. aprila 2020 do 13. aprila 2020** pričakujemo, da se boste s svojim otrokom pogovorili o obiskovanju neobveznih izbirnih predmetov in to ( v zgoraj navedenem času) označili v eAsistentu. **Če je vaš otrok že obiskoval nek predmet v tem šolskem letu, ga lahko izbere ponovno. *Kolikor bo lahko, bo učitelj snov prilagodil njegovemu znanju. Ni pa to vedno možno, določeno snov bo učenec slišal dvakrat. Odvisno tudi od predmeta.***

Publikacija in vprašalnik sta objavljena tudi na spletni strani šole, v zavihku »Starši«, rubrika »Neobvezni izbirni predmeti«.

**Na osnovi prijav bomo oblikovali skupine neobveznih izbirnih predmetov za naslednje šolsko leto, vendar bomo izvajali le tiste neobvezne izbirne predmete, za katere bo prijavljeno zadostno število učencev v skladu s Pravilnikom o normativih in standardih za izvajanje programa OŠ.**

Upamo, da vam bodo informacije v publikaciji, ki smo jo pripravili, v pomoč pri izbiri predmetov. Predlagamo vam, da odločitev o izbiri skrbno pretehtate in se po potrebi posvetujete tudi z razrednikom in drugimi učitelji preko že znanih komunikacijskih kanalov.

mag. Majda Vehovec, ravnateljica

**TUJI JEZIK V 1. RAZREDU – ANGLEŠČINA**

Učenci bodo v 1. razredu imeli možnost izbrati neobvezni izbirni predmet, ki obsega 70 šolskih ur na leto. Učne vsebine bodo primerne starosti učencev in njihovim izkušnjam iz vsakdanjega življenja, saj se učenje tujega jezika navezuje s cilji in vsebinami drugih predmetov. Cilji in standardi bodo usmerjeni v poslušanje, slušno razumevanje in govorjenje. Pouk bo organiziran konkretno in bo vseboval različne krajše aktivnosti, vključeval bo veliko igralnih in gibalnih dejavnosti, posebna skrb pa bo namenjena motivaciji in ustvarjalnosti učencev. Zgodnje učenje tujih jezikov učencem prinaša kar nekaj prednost npr. daljšo izpostavljenost jeziku in senzibilizaciji za učenje tujega jezika, strpnejši odnos do drugačnosti, oblikovanje drugačnega in širšega pogleda na svet ter povezovanje neformalnega učenja v predšolskem obdobju s formalno obliko v prvem razredu.

**NIP FRANCOŠČINA**

**Število ur in izvedba**

70 ur letno, 2 uri tedensko

K neobveznemu izbirnemu predmetu francoščina se lahko priključijo učenci 4., 5. ali 6. razreda.

**Kako bomo spoznavali francoščino?**

Učenje francoščine kot neobveznega izbirnega predmeta je sproščeno, saj želimo učencem sporočiti, da je spoznavanje tujih jezikov vedno zelo zabavno. Previdno in postopno jih vodimo po poteh tega čudovitega romanskega jezika. Spoznavamo ga prilagojeno učenčevim zanimanjem v drugi triadi osnovne šole, saj pouk temelji na glasbi, plesu, gibanju, kuharskih delavnicah, družabnih igrah in likovnem ustvarjanju. Temu je namenjena sodobna učilnica, kjer sta vedno na voljo kvalitetno gradivo in oprema za razgiban in vesel pouk.

**Francoščina je pomembna, francoščina je prihodnost**

Učenci francoski jezik hitro vzljubijo, saj je slušno izjemno privlačen in zanimiv za izgovor. Z gledališkimi, pevskimi ali plesnimi točkami vsako leto sodelujemo na Frankofonskem festivalu, nastopamo v okviru šolskih prireditev in v gospodinjski učilnici pripravljamo francoske specialitete, kot so crème brûlée, quiche in magdalenice. Poleg tega večkrat prebiramo francoske knjižice za otroke in v aprilu tekmujemo za bralno značko.

Francoščina je temeljni jezik Evropske unije in jezik skupne evropske prihodnosti. Naj imajo učenci možnost, da jo spoznajo na prijazen in nevsiljiv način.

**Neobvezni izbirni predmet NEMŠČINA**

Obiskovanje neobveznega pouka, ko se zanj prostovoljno odločiš, postane seveda "neprostovoljna obveza", a vseeno toplo vabimo učence 4., 5. in 6.r., ki radi doma in v tujini izražajo svoje misli v tujih jezikih, da dve uri tedensko spoznavajo značilnosti nemškega jezika. Predvsem v govorjeni, manj v pisani obliki se bomo lotili aktualnih in zimzelenih tem, ki so učencem blizu, jim vrtijo možgane in zaposlujejo srce. Tempo in zahtevnost bomo prilagodili tako predznanju kot vedoželjnosti, zagotovo pa za dolgočasje ne bo časa.

Zdravko Potočnik

**NEOBVEZNI IZBIRNI PREDMET ŠPORT**

Vključuje vsebine, ki morajo biti prisotne v vsakodnevni športni vadbi učencev (teki, skoki, plezanja, akrobatske prvine idr.), in številne nove vsebine, ki jih ni v rednem programu predmeta Šport.

Program vsako leto vključuje dejavnosti treh sklopov:

– športne dejavnosti, usmerjene predvsem v razvoj splošne (aerobne) vzdržljivosti,

– športne dejavnosti, usmerjene predvsem v razvoj koordinacije gibanja, ravnotežja, natančnosti in ustvarjalnosti,

– športne dejavnosti, usmerjene predvsem v razvoj različnih pojavnih oblik moči.

Tako dopolnjuje osnovni program predmeta Šport, skupaj pa predstavljata obogateno celoto in pomembno spodbudo za oblikovanje učenčevega dejavnega življenjskega sloga.

**NEOBVEZNI IZBIRNI PREDMET RAČUNALNIŠTVO ZA 4., 5. IN 6. RAZRED**





V današnji družbi ima računalništvo pomembno vlogo, saj je vključeno v vsa področja našega življenja. Da bi bili v tej družbi uspešni, moramo razumeti delovanje informacijske komunikacijske tehnologije in konceptov, na katerih temelji tehnologija. Neobvezni izbirni predmet seznanja učence z različnimi področji računalništva. Učenci se pri računalništvu seznanjajo s tehnikami in metodami reševanja problemov in razvijajo algoritmičen način razmišljanja, spoznavajo omejitve računalnikov in njihovih vplivov na družbo. Pridobivajo znanja, potrebna za celotno življenje, spoznavajo strategije reševanja problemov, razvijajo sposobnost sodelovanja v skupini, razvijajo kreativnost, ustvarjalnost, natančnost in logično razmišljanje, krepijo pozitivno samopodobo, izdelujejo igrice, zgodbe, animacije, gradijo robote in jih programirajo… Z učenci se pri pouku pogovarjamo tudi o varnosti na spletu, računalniškem opismenjevanju, sodelujemo na računalniškem tekmovanju.



**NEOBVEZNI IZBIRNI PREDMET UMETNOST**



Umetniško izražanje je človekova potreba, vezana na področja ustvarjalnosti in inovativnosti.

Kulturno-umetnostno vzgojo učencev obravnavamo prek ustvarjanja kulturno-umetniških del (npr. ustvarjanje gledališke, lutkovne predstave, filma, plesne, folklorne postavitve, muzikala, literarnega, glasbenega dogodka, likovne razstave). Učenci z praktičnim delom, ki temelji na ustvarjalnosti, domišljiji pridobijo izkušnje skozi umetnost.

Pri izbirnem predmetu umetnost, ki je podoben likovni umetnosti bomo veliko risali, slikali in oblikovali stvari iz različnih materialov. Spoznali bomo tudi, kako se napiše dramsko besedilo, izdela lutka in scena. Učenci bodo razvijali občutek za prostor, domišljijo in govorne spretnosti. Zato vabljeni tudi tisti, ki radi nastopate. Seznanili se bomo z različnimi vrstami lutk, kot so na primer; prstne, ročne, marionete, lutke na palici. Izdelali bomo preproste lutke iz različnih materialov; papirja, odpadne embalaže, vrvice, gline…ter se z njimi tudi malce poigrali.

Neobvezni izbirni predmet umetnost bo vodila Manca Herlec in je namenjen učencem 4.,5. in 6. razreda .

**NEOBVEZNI IZBIRNI PREDMET TEHNIKA**

*Si ustvarjalen/a? Rad/a izdeluješ izdelke iz papirja, lesa, umetnih mas, kovin…? Rad/a sestavljaš z Lego kockami in konstruktorsko zbirko Fischer Technik?*

Vsega tega se bomo lotili pri Tehniki. Začeli bomo z lažjimi in enostavnejšimi izdelki. Izdelke bomo postopoma nadgrajevali in se lotevali zahtevnejših in bolj zanimivih izdelkov. Praktično delo bo prevladujoča oblika dela.

Izbirni predmet Tehnika poglablja, razširja in nadgrajuje predmeta Naravoslovje in tehnika v četrtem in petem ter Tehnika in tehnologija v šestem razredu. Predmet omogoča učencem poglobitev in sintezo nekaterih temeljnih znanj s tehničnega področja in povezavo z drugimi predmetnimi področji. Razširja osnovna spoznanja o tehnoloških lastnostih posameznih gradiv in praktična znanja, spretnosti in delovne navade pri uporabi orodja, pripomočkov, strojev in naprav za oblikovanje in obdelavo gradiv. Pri praktičnem delu učenci spoznavajo nevarnosti in varnostne ukrepe ter razvijajo spretnosti in navade pri uporabi zaščitnih sredstev.

Konstruiranje modelov s sestavljankami omogoča pridobivanje tehničnega in fizikalnega znanja in izkušenj ter razvijanje sposobnosti za ustvarjalnost in konstruktorstvo.

Risanje in branje tehnične in tehnološke dokumentacije pomenita načine in sredstva grafičnega in pisnega sporazumevanja v tehniki in tehnologiji ter navajanje na izražanje zamisli, kar razvija prostorsko predstavljivost in prostorsko inteligenco učencev.

|  |  |  |
| --- | --- | --- |
|  |  |  |
|  |  |  |
|  | LEGO Mindstorms NXT 4x4 Car with 3 Button Remote | LEGO Mindstorms NXT Peg Sorter |